Natur- a Bëschverwaltung
D'Natur- a Bëschverwaltung, meeschtens einfach Naturverwaltung genannt, offiziell Administration de la nature et des forêts, ass eng staatlech Verwaltung zu Lëtzebuerg, déi zoustänneg fir d'natierlech Ëmwelt ass. Si ënnersteet dem Ministère fir Ëmwelt, Klima an nohalteg Entwécklung.

Dës Verwaltung ass aus der Forstverwaltung (Administration des eaux et forêts) ervirgaangen, déi den 1. Juli 2009 duerch d'Gesetz vum 5. Juni 2009 op Natur- a Bëschverwaltung ëmbenannt gouf.

D'Natur- a Bëschverwaltung huet hiert Haaptgebai zu Dikrech.

Missiounen 
 Naturschutz, Erhale vun den natierleche Ressourcen, vun der Biodiversitéit a vun de Landschaften;
 Erhalen an nohalteg forstlech Verwalte vum ëffentleche Bësch;
 Promotioun vun enger nohalteger forstlecher Bewirtschaftung an de private Bëscher;
 Schutz an nohalteg Bewirtschaftung vum Wëld;
 Sensibiliséiere vun der Ëffentlechkeet an de Beräicher Natur a Bëscher;
 Iwwerwaachen a Police an de beräicher Naturschutz, Bëschschutz, Juegd a Fëscherei.

Centres d'accueil
D'Naturverwaltung geréiert fënnef Centres nature et forêt, mat der Missioun iwwer den Naturschutz z'informéieren. Vu jiddwerengem vun deene fënnef Zentre geet e Naturléierpad fort.
 Centre d'accueil Biodiversum zu Remerschen
 Centre d'accueil Ellergronn zu Esch-Uelzecht (Naturschutzgebitt Ellergronn) 
 Centre d'accueil Mirador zu Stengefort
 Centre d'accueil A Wiewesch zu Manternach (Naturschutzgebitt Manternacher Fiels)
 Centre de découverte de la forêt "Burfelt" um Buerfelt zu Ënsber

Organisatioun 
 Direktioun mat 3 Zellen
 Ëffentlechkeetsaarbecht
 Informatik
 Mobil Eenheet fir d'Iwwerwaachen an d'Police an de Beräicher Naturschutz, Bëschschutz, Juegd a Fëscherei
 Divisioun vun den zentralen Déngschter (konzeptuell a funktionell Attributiounen)
 Service vun der Natur
 Service vun de Bëscher
 Divisioun vun den regionalen Déngschter (Attributiounen am operationelle Beräich)
 Arrondissementer mat Brigaden, Revéieren an aner ugebonne Servicer.

2015 beschäftegt d'Naturverwaltung 410 Mataarbechter: 280 Aarbechter, 80 Fierschteren, 20 Ingenieuren a Biologen an 30 Bureausbeamten.

Geographesch Opdeelung 
Den Territoire vu Lëtzebuerg ass a 64 Revéieren agedeelt, déi jeeweils vun engem Fierschter betreit ginn. Déi Revéiere sinn a fënnef Arrondissementer regroupéiert:

 Arrondissement Nord mat 11 Revéieren:
 Haute-Sûre Sud, Grosbous, Haute-Sûre Nord, Rambrouch, Harlange, Hosingen, Wiltz, Clervaux, Wincrange, Kiischpelt, Weiswampach.
 Arrondissement Centre-Est mat 14 Revéieren: 
 Berdorf, Tandel, Rosport-Mompach, Marscherwald, Rosport-Mompach, Beaufort, Consdorf, Larochette, Echternach, Vianden, Schieren, Medernach, Diekirch, Ettelbruck.
 Arrondissement Centre-Ouest mat 14 Revéieren:
 Boevange, Mersch/Ouest, Beckerich, Mersch/Est, Hobscheid, Steinsel, Steinfort, Kehlen, Lorentzweiler, Bissen, Mamer, Colmar-Berg, Redange, Préizerdaul.
 Arrondissement Est mat 15 Revéieren:
 Grünewald, Schengen, Flaxweiler, Wormeldange, Dalheim, Grevenmacher, Contern, Betzdorf, Grünewald, Niederanven, Senningerberg, Remich, Junglinster, Manternach, Biwer.
 Arrondissement Sud mat 12 Revéieren:
 Sanem, Differdange, Strassen, Luxembourg, Roeser, Clemency, Luxembourg, Dudelange, Bettembourg, Kayl, Leudelange, Esch/Alzette

D'Naturverwaltung am Laf vun der Zäit 
Am Laf vun der Zäit huet den Numm vun der Verwaltung changéiert:
Administration forestière (Ordonnance royale grand-ducale vum 1. Juni 1840)
Administration des eaux et forêts (Gesetz vum 7. Abrëll 1909)
Administration de la nature et des forêts (Gesetz vum 5. Juni 2009)
Och den Titel vum Chef vun der Verwaltung gouf mat der Zäit ugepasst:
 “maître forestier” (Ordonnance royale grand-ducale vum 1. Juni 1840)
 “garde général en chef” (Gesetz vum 14. November 1849)
 “inspecteur des eaux et forêts” (Gesetz vum 17. Mee 1874)
 “directeur” (Gesetz vum 7. Abrëll 1909)
D'Leit un der Spëtz vun der Forstverwaltung mat dem Joer vun der Nominatioun:

 Bernhard Wilhelm Herget (1839)
 Charles Ernest Frédéric Dumont (1846)
 Jean-Pierre-Joseph Koltz (1879)
 Jean Pierre Stumper (1899)
 Jean Nicolas Badu (1904, Inspekter; 1909 Direkter)
 Jules Salentiny (1918)
 Hubert Bertrang (1922)
 Albert Augustin (1929)
 Victor Hippert (1937)
 Nicolas Obertin (1946)
 Guillaume Rischard (1954)
 Emile Gillen (1963)
 Paul Decker (1977)
 Edmond Lies (1991)
 Jean-Jacques Erasmy (2001)
 Frank Wolter (2012)
 Michel Leytem (2023)

Literatur 
 Bernard-Lesceux & F. Wolter (coord.), 2015. 1840-2015. Administration de la nature et des forêts. 175 Joer am Déngscht vu Mënsch an Natur. 244 S. Imprimerie Faber, Miersch. ISBN 978-99959-868-5-8
Massard, J.A., 2015. Beitrag zur Geschichte der luxemburgischen Forstverwaltung: Bernhard Herget, “maître forestier” in Luxemburg, und dessen Nachfolger an der Spitze der Verwaltung Dumont, Koltz und Stümper. Online Publikation.
Wolter, F., 2015. Aperçu de l'évolution historique de l'Administration depuis sa création en 1840. In: Administration de la nature et des forêts, 1840 - 2015: 175 Joer am Déngscht vu Mënsch an Natur. Luxembourg, Administration de la nature et des forêts, S. 141-189.

Kuckt och 
 Bësch zu Lëtzebuerg

Um Spaweck 

 Websäit vun der Natur- a Bëschverwaltung 
 www.emwelt.lu

Lëtzebuerger Verwaltungen
Naturschutz zu Lëtzebuerg